Erba' għaqdiet mhux governattivi jilqgħu r-regolamenti aktar stretti fir-riforma proposta tal-politika rurali
Erba' għaqdiet mhux governattivi b'interessi ambjentali laqgħu regolamenti aktar stretti fir-riforma proposta tal-politika rurali. L-Assoċjazzjoni tar-Ramblers; Flimkien għal Ambjent Aħjar; Friends of the Earth; u Moviment Graffitti nnotaw b'sodisfazzjon li r-riforma issa tinkludi salvagwardji xierqa għaż-żoni protetti. Innutaw is-salvagwardji ġodda fejn jidħlu ċerti policies li kienu suxxettibbli għall-abbuż, u li b'kawża t'hekk kienu qed iwasslu biex tittieħed art verġni f'żoni barra l-konfini tal-iżvilupp. Qalu li punt kontroversjali li qed jiġi indirizzat hu l-projbizzjoni fuq l-iżvilupp mill-ġdid ta' fdalijiet ta' bini fil-kampanja li jispiċċaw f'vilel. Żiedu li r-rekwiżit li jorbot il-bejgħ ta' bini agrikolu mal-bejgħ tal-art agrikola huwa wkoll avvanz importanti li jiskoraġixxi l-bini f'żoni ODZ għal skopijiet spekulattivi. L-għaqdiet iżda esprimew tħassib li l-iżbalji li saru fil-passat se jerġgħu jsiru għax tħallew il-permessi għal estensjonijiet ta' djar eżistenti f'żoni barra l-konfini tal-iżvilupp. Huma rrimarkaw li r-riforma ma tindirizzax il-bini ta' pixxini f'żoni barra l-konfini tal-iżvilupp. Apprezzaw li l-Gvern kien lest li jisma' l-proposti tal-għaqdiet mhux governattivi fuq ir-riforma ta' din il-politika, għall-kuntrarju ta' dak li qalu ġara meta ġiet implimentata il-policy preċedenti.